Gruvonds in veld gemaakArgieffoto Die geskende liggaam van ŉ man in sy 40’s is Maandagmiddag in ŉ veld buite Polokwane in Limpopo gevind. “Die polisie het ŉ wenk van die publiek ontvang dat ŉ liggaam in ŉ veld in die Onverwacht-omgewing, ŉ paar kilometer buite Polokwane, gestort is,” het lt.kol. Moatshe Ngoepe, provinsiale polisiewoordvoerder Dinsdag gesê. “Die polisie het daar op die erg geskende liggaam van ŉ man in sy 40’s afgekom. ŉ Paar van sy liggaamsdele is verwyder.” Volgens Ngoepe is die motief vir die moord onbekend, maar die moontlikheid dat dit ŉ rituele moord is, kan nie uitgesluit word nie. Die man het geen vorm van identiteit aan hom gehad nie. Die polisie ondersoek ŉ saak van moord. Niemand is nog in verband met die voorval in hegtenis geneem nie en ŉ volskaalse ondersoek is van stapel gestuur.